# KISKŐRÖS VÁROS POLGÁRMESTERE

#### **ELŐTERJESZTÉS**

(a Képviselő-testület 2020. szeptember 23.-i ülésére)

**TÁRGY: A 63/2020. SZÁMÚ KÉPVISELŐ-TESTÜLETI HATÁROZAT MELLÉKLETÉNEK MÓDOSÍTÁSA**

Kiskőrös Város Képviselő-testülete a 63/2020. számú határozatával hozzájárult a Kiskőrös, Mező – Béke u. sarkán lévő ingatlan megvásárlásához 1.800.000,-Ft értékben.

Eladó a szerződéses feltételek Képviselő-testület általi jóváhagyását követően a kezdeményezte, hogy az adásvételi szerződés *„IV. vegyes rendelkezések 6.”* pontja kerüljön kivételre a szerződéses feltételek közül:

*„Eladó szavatolja, hogy az ingatlan természeti károktól, szennyeződésektől mentes. Abban az esetben, amennyiben bármilyen hatóság az ingatlan mentesítésének kötelezettségét írja elő a szerződés megkötését követően, úgy eladó ezen összeg megtérítését vevő részére maradéktalanul megtéríti, annak esedékességétől számított 30 napon belül.”*

Kérését azzal indokolta, hogy életvitelszerűen nem Kiskőrösön él. A tulajdonában lévő ingatlan állagát nem ismeri, azt árverés útján vásárolta meg. Az ingatlan rendszeres tisztántartására Kiskőrösön élő személynek adott megbízást.

Az ingatlan területe feltárásra került, a környezetre, talajra káros anyag az ingatlan területén nem volt.

Az önkormányzati vagyonról, a vagyon hasznosításáról szóló 26/2012. (XII. 19.) önkormányzati rendelet 18. § (1) bekezdése alapján a visszterhes ingatlanvagyon szerzésről a Képviselő-testület jogosult dönteni.

Fentiekre tekintettel javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2020. szeptember 15.**

**Domonyi László sk.**

**polgármester**

## **HATÁROZAT-TERVEZET**

A Képviselő-testület

1. hozzájárul a 63/2020. számú határozatában foglalt ingatlan megvásárlásához, a jelen határozat-tervezet mellékletét képező adásvételi szerződésben foglalt feltételekkel,
2. felhatalmazza a polgármestert a határozat-tervezet mellékletét képező adásvételi szerződés aláírására, továbbá az adásvétellel kapcsolatos jognyilatkozatok megtételére, valamint a tulajdonjog ingatlan-nyilvántartásban történő átvezetésére.

**Felelős:** polgármester

**Határidő:** azonnal